Virallinen lehti nro C 200 , 30/06/1997 s. 0177



B4-0486 ja 0515/97 Päätöslauselma Moskovan katulapsien kohtalosta Euroopan parlamentti, joka A. ottaa huomioon, että Moskovassa, kuten muissakin Venäjän federaation suurissa kaupungeissa, elää huomattava määrä kodittomia lapsia kaduilla ja että kaupungin viranomaiset eivät myönnä heille minkäänlaista tukea sillä perusteella, että näillä lapsilla ei ole virallisia asiapapereita, joista käy ilmi, että heillä on asuinpaikkaoikeus Moskovassa, B. ottaa huomioon, että yksityiset ihmiset ja kansalaisyhteiskunnan ryhmät ovat toteuttaneet lukuisia aloitteita, joilla on pyritty tarjoamaan näille lapsille asuinpaikka, ravintoa ja mahdollisuuksien mukaan myös opetusta, C. ottaa huomioon, että Moskovan kaupungin viranomaiset ovat toistuvasti yrittäneet lopettaa Toivon saari -hankkeen väittämällä, että kyseisillä lapsilla ei ollut oikeutta olla Moskovassa ja näin ollen heille ei olisi saanut antaa apua, D. ottaa huomioon, että 15. toukokuuta 1997 poliisi- ja turvallisuusjoukkojen jäseniä tunkeutui Toivon saari -hankkeen rakennukseen ja he pahoinpitelivät fyysisesti henkilökuntaan kuuluvia, kantoivat pois lapsia, vahingoittivat omaisuutta ja vaativat koko hankkeen lopettamista; Euroopan parlamentti, joka 1. Kiinnittää huomiota Moskovassa ja muissa Venäjän suurissa kaupungeissa elävien lukuisten katulapsien ahdinkoon ja siihen, että monilla näistä lapsista ei ole virallisia asiapapereita, joista käy ilmi, että heillä on asuinpaikkaoikeus Moskovassa, minkä vuoksi Neuvostoliiton ajalta peräisin olevat kaupungin palvelut eivät myönnä heille minkäänlaista tukea; 2. Panee tyytyväisenä merkille kansalaisyhteiskunnan aloitteet, kuten Toivon saari -hankkeen, joilla tarjotaan peruspalveluita, kuten asunto ja ravintoa, näille hätää kärsiville lapsille; 3. On huolestunut tiedoista, joiden mukaan Moskovan kaupungin viranomaiset yrittävät lopettaa tällaiset aloitteet vetoamalla Neuvostoliiton ajalta peräisin oleviin määräyksiin ja täten riistävät näiltä lapsilta kaiken tuen; 4. On järkyttynyt poliisi- ja turvallisuusjoukkojen jäsenten 15. toukokuuta 1997 harjoittamasta fyysisestä väkivallasta Toivon saari -hankkeeseen osallistuneita kohtaan; 5. Pyytää Moskovan kaupungin viranomaisia sallimaan kansalaisyhteiskunnasta lähtöisin olevat humanitaariset hankkeet, joilla pyritään tarjoamaan katulapsille peruspalveluita, joita itse kaupunki useissa tapauksissa kieltäytyy tarjoamasta, ja pyytää Venäjän asiasta vastaavia viranomaisia hillitsemään poliisi- ja turvallisuusjoukkoja, jotta estettäisiin 15. toukokuuta 1997 tapahtuneen hyökkäyksen toistuminen; 6. Kehottaa suhteista Venäjään vastaavaa valtuuskuntaansa keskustelemaan katulapsien ahdingosta Moskovan pormestarin kanssa seuraavan Moskovassa järjestettävän parlamenttien välisen tapaamisen aikana; 7. Pyytää, että komissio ja neuvosto suhteissaan Venäjän federaatioon esittävät ensisijaisena tavoitteena sellaisten Neuvostoliiton ajalta periytyvien määräysten uudelleen tarkastelun, jotka estävät kansalaisyhteiskunnasta lähtöisin olevat humanitaariset aloitteet; 8. Kehottaa puhemiestään välittämään tämän päätöslauselman komissiolle, neuvostolle, Venäjän federaation presidentille, Venäjän duumalle sekä Moskovan kaupungin viranomaisille.